Obec Jelka podľa § 6 zákona č. 369/1990 Z. z. o obecnom zriadení v znení neskorších predpisov (ďalej len „zákon č. 369/1990“) a podľa § 7 ods. 2 a ods. 4 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov, v zmysle zákona č. 443/2010 Z.z. o dotáciách na rozvoj bývania a o sociálnom bývaní v znení zákona č. 134/2013 Z.z. vydáva tento

**Všeobecné záväzné nariadenie Obce Jelka č. 3./2015**

**o podmienkach prideľovania obecných nájomných bytov a spôsobe výpočtu nájomného**

Článok 1

**Úvodné ustanovenia**

**1.**Toto Všeobecne záväzné nariadenie (ďalej len „VZN“) upravuje podmienky prideľovania obecných nájomných bytov v Jelke, spôsob výpočtu nájomného v nájomných bytoch a určenie finančnej zábezpeky za užívanie bytov.

**2.**Vlastníkom a prenajímateľom uvedených bytov bude Obec Jelka, ktorá ich nadobudne výstavbou financovanou združením finančných zdrojov Obce Jelka, podpory vo forme úveru zo Štátneho fondu rozvoja bývania (ďalej len ŠFRB) a dotácie na obstarávanie nájomných bytov poskytnutej Ministerstvom výstavby a regionálneho rozvoja SR.

**3.**Počas účinnosti zmluvy medzi Obcou Jelka a ŠFRB o poskytnutí podpory, v zmysle ktorej je doba splácania poskytnutého úveru 30 rokov, obec zachová nájomný charakter bytov. Po uplynutí uvedenej doby, resp. po splatení poskytnutého úveru je možné nájomný vzťah po vzájomnej dohode vlastníka nájomného bytu a nájomcu zmeniť uzavretím zmluvy o kúpe bytu do osobného vlastníctva.

Článok 2

**Podmienky pre zaradenie do zoznamu žiadateľov**

**1.**Obecný úrad v Jelke vedie zoznam žiadateľov o pridelenie nájomných bytov, poskytuje

záujemcom potrebné tlačivá a kontroluje úplnosť dokladov potrebných na podanie žiadosti.

**2.**Obec Jelka prenájme byt nájomcovi, ktorým môže byť:

a) fyzická osoba, ktorej mesačný príjem a mesačný príjem osôb s ňou bývajúcich, ktorých príjmy sa posudzujú spoločne podľa osobitného predpisu, neprevyšuje trojnásobok životného minima platného k 31. decembru predchádzajúceho kalendárneho roka, vypočítaného pre nájomcu a osoby, ktorých príjmy sa posudzujú spoločne,

b) mladá rodina, pričom za mladú rodinu sa považuje rodina, v ktorej aspoň jeden z manželov ku dňu podpísania nájomnej zmluvy je mladší ako 35 rokov veku a spĺňa podmienky príjmu podľa písm. a) článku 2, ods.2.

**3.** V súlade s § 685 Občianskeho zákonníka a § 22 Zákona o dotáciách na rozvoj bývania a o sociálnom bývaní stanoví Obec Jelka pre zaradenie do zoznamu žiadateľov ďalšie podmienky, ktorými sú:

a) žiadateľ musí byť prihlásený na trvalý alebo prechodný pobyt v obci Jelka,

b) ku dňu podpísania nájomnej zmluvy musí žiadateľ dosiahnuť vek 18 rokov,

c) žiadateľ musí preukázať, že má stály príjem z trvalého pracovného pomeru, podnikateľskej činnosti, alebo dôchodku

d) mesačný príjem žiadateľa a mesačný príjem osôb s ním bývajúcich nie je nižší, ako

dvojnásobok životného minima

e) do zoznamu žiadateľov môže byť zaradený len jeden člen rodiny, to znamená, že v prípade ak žiadosť podajú súčasne manžel a manželka, jeden zo žiadateľov nebude do zoznamu zaradený

f) žiadateľ nesmie mať vlastnícky alebo nájomnícky vzťah k inému bytu alebo rodinnému domu

g) do zoznamu nebudú zaradení žiadatelia, ktorí za posledné tri roky počítané od nadobudnutia účinnosti tohto VZN nadobudli vlastnícke právo k bytu odkúpením nájomného bytu do osobného vlastníctva na základe kúpnej zmluvy a následne ho predali tretej osobe

h) žiadateľ a osoby s ním bývajúce musia mať splnené všetky záväzky voči obci

**4.**Ustanovenie článku 2, ods. 2 písm. a) a b) sa nepoužije, ak obec prenajme byt fyzickej osobe, ktorá zabezpečuje spoločenské, ekonomické a sociálne potreby obce, najmä školské, kultúrne, zdravotnícke a bezpečnostné, pričom však takto môže byť prenajatý najviac jeden z predmetných bytov.

**5.**V prípade, že po schválení zoznamu žiadateľov tento nebude obsahovať dostatočný počet žiadateľov na pridelenie všetkých bytov, môže byť do zoznamu žiadateľov zaradený aj žiadateľ s trvalým pobytom mimo Obce Jelka, pri splnení ostatných podmienok definovaných v článku 2, ods. 2 a ods.3 , písm. b až h.

Článok 3

**Určenie poradia v zozname žiadateľov**

**1.**Zoznam žiadateľov o pridelenie bytov a úplnosť údajov v žiadostiach posudzuje a schvaľuje Obecné zastupiteľstvo v Jelke.

**2.**V prípade odmietnutia súčinnosti pri poskytovaní požadovaných údajov zo strany žiadateľa, resp. poskytnutia neúplných alebo nepravdivých údajov v žiadosti alebo prílohách k nej, prenajímateľ takého žiadateľa vyradí zo zoznamu žiadateľov.

**3.**Obecné zastupiteľstvo zostaví návrh poradovníka žiadateľov na pridelenie nájomných bytov. Pri jeho zostavovaní sa berie ohľad na časové poradie evidovaných žiadostí. Poradovník schvaľuje Obecné zastupiteľstvo.

**4.**Schválený poradovník žiadateľov o nájomné byty sa zverejní na úradnej tabuli Obecného úradu v Jelke.

Článok 4

**Prideľovanie bytov**

V zmysle zákona č. 369/1990 Zb. o obecnom zriadení v znení neskorších predpisov prideľuje nájomné byty starosta obce na základe schváleného poradovníka.

Článok 5

**Nájomná zmluva**

**1.**Obec Jelka uzatvorí s nájomcom nájomnú zmluvu na dobu určitú, ktorá neprevýši tri roky.

**2.**V nájomnej zmluve sa upraví právo nájomcu na opakované uzatvorenie nájmu bytu pri dodržaní podmienok stanovených týmto VZN a nájomnou zmluvou.

**3.**Ak žiadateľ odmietne pridelený byt alebo nesúhlasí s podmienkami stanovenými týmto VZN a nájomnou zmluvou, nemá nárok na pridelenie iného bytu a bude vyradený z poradovníka.

**4.**Ak o uzavretie nájomnej zmluvy nepožiada fyzická osoba, ktorá spĺňa podmienky podľa § 2 ods. 2, môže obec uzavrieť nájomnú zmluvu s nájomcom, ktorý nespĺňa uvedené podmienky, avšak len na dobu, ktorá neprevýši jeden rok.

Článok 6

**Finančná zábezpeka za užívanie bytu**

**1.**Žiadateľ, ktorému bol pridelený nájomný byt je povinný pred podpisom nájomnej zmluvy uhradiť na osobitný účet Obce Jelka finančnú zábezpeku za užívanie bytu: **vo výške nájomného za 6 mesiacov.**

**2.**Finančná zábezpeka za užívanie bytu je po dobu účinnosti nájomnej zmluvy vedená na osobitnom účte Obce Jelka a môže byť použitá na:

a) úhradu nákladov na údržbu a prípadne opravy porúch ako aj škôd spôsobených nájomníkom, resp. jeho rodinným príslušníkom na byte a spoločných priestoroch počas užívania bytu,

b) úhradu dlžných platieb nájomného a dlžných platieb spojených s užívaním bytu. Túto úhradu je možné realizovať len v odôvodnených prípadoch na základe písomnej žiadosti nájomníka o preúčtovanie a úhradu platieb z jeho finančnej zábezpeky, maximálne však do výšky platieb za dva kalendárne mesiace.

**3.**V prípade skončenia nájmu bytu pred uplynutím účinnosti zmluvy o poskytnutí podpory formou úveru uzavretej medzi Obcou Jelka a ŠFRB, bude nájomcovi vrátená finančná zábezpeka, znížená o výšku prípadných úhrad uvedených v ods. 2., písm. a) a b).

Článok 7

**Výpočet nájomného za byty**

Spôsob výpočtu nájomného za predmetné byty je uvedený v prílohe č. 1 tohto VZN.

Článok 8

**Osobitné ustanovenia**

**1.** V nájomných bytoch, ktoré sú predmetom úpravy tohto VZN možno realizovať prechod nájmu v zmysle § 706 Občianskeho zákonníka.

**2.** Prevod vlastníckych práv k nájomným bytom je možné realizovať až po splnení podmienok

definovaných v článku 1., ods. 3 tohto VZN.

**3.** Nájomca nemôže vykonávať žiadne stavebné úpravy v nájomnom byte bez súhlasu vlastníka bytu.

**4.** Nájomca nemôže byt prenajať tretej osobe.

Článok 9

**Zánik nájmu bytu**

**1**. Všeobecné možnosti a podmienky zániku nájmu nájomných bytov upravuje ustanovenie § 710 Občianskeho zákonníka.

**2**. Nájom k nájomnému bytu zanikne aj vtedy ak:

a) nájomca hrubo porušuje svoje povinnosti vyplývajúce z nájmu bytu najmä tým, že

nezaplatil nájomné alebo úhradu za plnenia poskytované s užívaním bytu za čas dlhší ako 3 mesiace, alebo tým, že prenechal byt alebo jeho časť do prenájmu inému.

b) nájomca, alebo ten, kto je členom jeho domácnosti, hrubo poškodzuje prenajatý byt, jeho príslušenstvo, spoločné priestory alebo spoločné zariadenia v dome alebo sústavne narušuje pokojné bývanie ostatných nájomcov bytov, ohrozuje bezpečnosť alebo porušuje dobré mravy v dome.

c) nájomca využíva prenajatý byt na iné účely ako na bývanie.

**3.** Ak bola daná písomná výpoveď, skončí sa nájom bytu uplynutím výpovednej lehoty. Výpovedná lehota je tri mesiace a začína plynúť prvým dňom mesiaca nasledujúceho po mesiaci, v ktorom bola nájomcovi doručená výpoveď.

**4.**Nájomca nájomného bytu nemá nárok na pridelenie náhradného bytu alebo inej bytovej náhrady pri ukončení nájmu z akéhokoľvek dôvodu.

Článok 10

**Protiprávne obsadenie bytu**

Obec Jelka zabezpečí bezodkladne vysťahovanie z bytu, do ktorého sa občan nasťahoval bez

platnej nájomnej zmluvy alebo inak porušil toto VZN.

Článok 11

**Záverečné ustanovenie**

**1.** Toto VZN schválilo obecné zastupiteľstvo na svojom zasadnutí dňa 17.08.2015 uznesením

č.6d.,/2015/OZ-3.

**2.** Toto VZN nadobúda účinnosť dňa 01.09.2015

**3.** Zmeny a doplnky tohto VZN schvaľuje obecné zastupiteľstvo v Jelke.

**4.** Zrušuje sa VZN č. 03/2009 o podmienkach nájmu nájomných bytov na území obce Jelka – 6 b.j. a

 zrušuje sa VZN o podmienkach nájmu nájomných bytov na území obce Jelka – 4 b.j. schválené

 znesením č. 5-OZ/2003 dňa 24.04.2003.

V Jelke dňa 17.08.2015 **Ing. Imre Farkas**

 **starosta obce**

**Návrh Všeobecne záväzného nariadenia**

Vyvesený na úradnej tabuli: 31.07.2015

Zvesené z úradnej tabule: 18.08.2015

**Vydané Všeobecne záväzné nariadenie**

Schválené na zasadnutí Obecného zastupiteľstva v Jelke: 17.08.2015

Číslo uznesenia:6d.,/2015/OZ-3.

Vyhlásené vyvesením na úradnej tabuli dňa: 18.08.2015

Účinné dňom: 01.09.2015

**k VZN č. 3/2015**

**o podmienkach prideľovania obecných nájomných bytov a spôsobe výpočtu nájomného**

**Spôsob výpočtu nájmu v obecných nájomných bytoch**

Výpočet nájmu v obecných nájomných bytoch bude prenajímateľ vypočítavať

nasledovne:

**N = A / B x B¹ + C**

**N – výška mesačného nájomného**

**A – výška mesačnej splátky úveru poskytnutého na výstavbu bytov**

**B – celková podlahová plocha bytov v m²**

**B¹ – podlahová plocha konkrétneho bytu v m²**

**C – 15% z mesačného nájmu – fond údržby a opráv**

Jelka, dňa 17.08.2015 **Ing. Imre Farkas**

 starostka obce